Yekaterina Avvakumova

Yekaterina Sergeyevna Avvakumova (; 1990-yil 26-oktyabr, Rossiya Federatsiyasi, Vologda viloyati, Velikiy Ustyug) – rossiyalik-janubiy koreyalik biatlonchi. Yozgi biatlon boʻyicha jahon chempioni (2015), Osiyo oʻyinlari chempioni (2025), Qishki Universiada sovrindori. 2015-yil Rossiya xalqaro toifadagi sport ustasi unvoniga sazovor boʻlgan.

 Faoliyati 

Avvakumova 2006-yilda Velikiy Ustyug shahridagi bolalar-oʻsmirlar sport maktabida Pavel Ordin qoʻl ostida poliatlon bilan shugʻullana boshlagan. 2009-yildan boshlab Sankt-Peterburg shahrida Vyacheslav Vladimirovich Nikiforov va Y. V. Vasilyev murabbiyligida biatlon bilan mashgʻulot olib borgan. 2012-yildan esa Sochida V. V. Nikiforov rahbarligida tayyorgarlik koʻrgan.

2011-yilgi Rossiya yoshlar chempionatining bronza medali sohibi, Rossiya kubogi bosqichlari gʻolibi va sovrindori. 2014-yilda yozgi biatlon boʻyicha Rossiya chempionatida ikki karra gʻolib boʻlgan. 2016-yilda mass-start bahsida Rossiya chempionatining kumush medalini qoʻlga kiritgan.

2015-yilgi Qishki Universiadada 15 km individual poygada kumush medalni qoʻlga kiritgan. Shu yili aralash estafeta bahsida yozgi biatlon boʻyicha jahon chempioni boʻlgan.

U P. F. Lesgaft nomidagi Milliy davlat jismoniy tarbiya, sport va sogʻliq universitetini tamomlagan.

2017-yilda Janubiy Koreya terma jamoasiga oʻtgan. Yangi jamoa safida ilk bor 2017-yil 7-yanvarda Val-Martello shahrida boʻlib oʻtgan IBU kubogi bosqichida xalqaro musobaqalarda qatnashib, sprintda 37-oʻrinni egallagan.

2017-yil 15-fevral kuni Avstriyada oʻtkazilgan jahon chempionatida individual poygada birorta ham nishonni oʻtkazib yubormay 5-oʻrinni egallagan va shu orqali Koreya tarixida ilk bor gul topshirish marosimiga chiqqan sportchi boʻlgan.

2018-yilgi Olimpiya oʻyinlarida sprint bahsida Avvakumova 6 ta xato bilan soʻnggi – 87-oʻrinni egallagan. Individual poygada esa atigi bitta xatoga yoʻl qoʻyib, 16-oʻrinni qoʻlga kiritgan. Estafetada koreyalik biatlonchilar 18-oʻrinda yakunlab, 17-oʻrindan 4,5 daqiqa ortda qolishgan. Buning asosiy sabablaridan biri birinchi bosqichda Anna Frolinaning juda omadsiz ishtiroki boʻlib, u tik turgan holda otish bahslarida 4 ta jarima aylanasini olgan.

2017/18-yilgi Olimpiya mavsumidan soʻng Avvakumova Rossiyaga qaytgan. 2020/2021-yilgi mavsumda yana Janubiy Koreyaga qaytib, ushbu mamlakat sharafini himoya qilgan holda 2022-yilgi Qishki Olimpiada oʻyinlarida ishtirok etgan.
 Manbalar 

Turkum:2026-yilgi Qishki Olimpiada oʻyinlarida qatnashuvchi biatlonchilar